“O‘zbekiston Respublikasining Konstitutsiyasiga o‘zgartish va qo‘shimchalar kiritish to‘g‘risida”gi O‘zbekiston Respublikasi Konstitutsiyaviy qonuni loyihasining umumxalq muhokamasi yakunlari asosida Konstitutsiyaviy qonun loyihasini takomillashtiris

O‘zbekiston Respublikasi Oliy Majlisi Qonunchilik palatasi Korrupsiyaga qarshi kurashish va sud-huquq masalalari qo‘mitasi hamda Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasining (bundan buyon matnda Qonunchilik palatasining mas’ul qo‘mitalari) “O‘zbekiston Respublikasining Konstitutsiyasiga o‘zgartish va qo‘shimchalar kiritish to‘g‘risida”gi O‘zbekiston Respublikasi Konstitutsiyaviy qonuni loyihasining umumxalq muhokamasi yakunlari asosida Konstitutsiyaviy qonun loyihasini takomillashtirish bo‘yicha olib borilayotgan ishlar haqida”gi axborotini eshitib, O‘zbekiston Respublikasi Oliy Majlisining Qonunchilik palatasi ta’kidlaydiki, mamlakatimizda konstitutsiyaviy islohotlarni keng ko‘lamda amalga oshirish, umumxalq muhokamasi jarayonida fuqarolarning o‘z fikrlari va takliflarini erkin bildirishi uchun barcha zarur tashkiliy-huquqiy chora-tadbirlar ko‘rildi.
 Xususan, “Qonun loyihalarining umumxalq muhokamasi to‘g‘risida”gi O‘zbekiston Respublikasi Qonuni hamda O‘zbekiston Respublikasi Oliy Majlisi Qonunchilik palatasining 2022-yil 24-iyundagi qaroriga muvofiq “O‘zbekiston Respublikasining Konstitutsiyasiga o‘zgartish va qo‘shimchalar kiritish to‘g‘risida”gi O‘zbekiston Respublikasi Konstitutsiyaviy qonuni loyihasi (bundan buyon matnda Konstitutsiyaviy qonun loyihasi deb yuritiladi) dastlab 2022-yilning 25-iyunidan 5-iyuliga qadar umumxalq muhokamasiga qo‘yildi.
 Konstitutsiyaviy islohotlarga xalqimiz va jamoatchilikning katta qiziqish bilan qaraganligi hamda fuqarolar tomonidan bildirilgan talab va istaklardan kelib chiqib, O‘zbekiston Respublikasi Oliy Majlisi Qonunchilik palatasining tegishli qarorlariga muvofiq Konstitutsiyaviy qonun loyihasining umumxalq muhokamasi muddati ikki marotaba uzaytirilib, 2022-yil 1-avgustga qadar davom ettirildi. 
 O‘tgan davr mobaynida umumxalq muhokamalari barcha hududlarda, aholining hamma qatlamlarini qamrab olgan holda, ochiq-oshkoralik prinsiplari asosida tashkil qilindi.
 Deputatlar tomonidan hududlarga chiqilgan holda davlat organlari, fuqarolarning o‘zini o‘zi boshqarish organlari va tashkilotlarda qator uchrashuvlar tashkil etilib, konstitutsiyaviy islohotlarning mazmun-mohiyati va ahamiyatini keng jamoatchilikka tushuntirish ishlari olib borildi.
 Konstitutsiyaviy qonun loyihasi yuzasidan umumxalq muhokamasining borishi jarayonlarini ommaviy axborot vositalarida keng yoritish choralari ko‘rildi.
 Aholining xabardorlik darajasi oshib, o‘zining fuqarolik pozitsiyasini bildirish istagi yuqori bo‘lgani tufayli takliflar soni muttasil ravishda ortib bordi. Umumxalq muhokamasi davomida Konstitutsiyaviy qonun loyihasi yuzasidan aholi va fuqarolik jamiyati institutlaridan jami 150 mingdan ortiq taklif hamda fikr-mulohaza kelib tushdi.
 Bu ham umumxalq muhokamasi har tomonlama to‘g‘ri tashkil etilganligini, aholi konstitutsiyaviy islohotlar haqida yetarlicha xabardor qilinganligini, fuqarolar ushbu jarayonlarning tashabbuskori va faol ishtirokchisi bo‘lishga intilayotganligini, eng muhimi, konstitutsiyaviy islohotlarni yakdillik bilan qo‘llab-quvvatlayotganini ko‘rsatmoqda.
 Qonunchilik palatasining mas’ul qo‘mitalari O‘zbekiston Respublikasi Konstitutsiyasiga o‘zgartish va qo‘shimchalar kiritish yuzasidan takliflarni shakllantirish va tashkiliy chora-tadbirlarni amalga oshirish bo‘yicha Konstitutsiyaviy komissiya bilan birgalikda fuqarolarning takliflari hamda fikrlarini umumlashtirish, o‘rganib chiqish va tahlil etish borasidagi ishlarni olib bormoqda.
 Tahlillar shuni ko‘rsatmoqdaki, takliflarda fuqarolar inson huquqlarini ta’minlash, qadr-qimmatini yuksaltirish, ijtimoiy himoyani kuchaytirish, munosib mehnat sharoitlarini yaratish, yoshlarni har tomonlama qo‘llab-quvvatlash, ta’lim, ilm-fan sohalarini taraqqiy ettirish, xususiy mulk daxlsizligini yanada mustahkamlash, fuqarolik jamiyati institutlarining rolini oshirish, ekologik huquqlar va atrof-muhitni muhofaza qilish bilan bog‘liq masalalarga alohida e’tibor qaratilgan.
 Tegishli qo‘mitalar qo‘shma majlisida va siyosiy partiyalar fraksiyalari majlislarida Konstitutsiyaviy qonun loyihasining umumxalq muhokamasi yakunlari va uni takomillashtirish borasida amalga oshirilayotgan ishlar atroflicha muhokama qilindi.
 Qonunchilik palatasining mas’ul qo‘mitalari tomonidan yetuk mutaxassislar va ekspertlarni jalb etgan holda Konstitutsiyaviy qonun loyihasini umumxalq muhokamasi jarayonida keng jamoatchilikdan kelib tushgan takliflar asosida maromiga yetkazish ishlari olib borilmoqda.
 Shuningdek bugungi kunda Konstitutsiyaviy qonun loyihasi bo‘yicha fuqarolardan kelayotgan takliflar va fikr-mulohazalar qonunchilikda belgilangan tartibda ko‘rib chiqilmoqda. 
 Yuqoridagilardan kelib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasi Korrupsiyaga qarshi kurashish va sud-huquq masalalari qo‘mitasi raisi J. Shirinovning “O‘zbekiston Respublikasining Konstitutsiyasiga o‘zgartish va qo‘shimchalar kiritish to‘g‘risida”gi O‘zbekiston Respublikasi Konstitutsiyaviy qonuni loyihasining umumxalq muhokamasi yakunlari asosida Konstitutsiyaviy qonun loyihasini takomillashtirish bo‘yicha olib borilayotgan ishlar haqida”gi axboroti ma’lumot uchun qabul qilinsin.
 2. O‘zbekiston Respublikasi Konstitutsiyasiga o‘zgartish va qo‘shimchalar kiritish yuzasidan takliflarni shakllantirish hamda tashkiliy chora-tadbirlarni amalga oshirish bo‘yicha Konstitutsiyaviy komissiyaga Konstitutsiyaviy qonun loyihasi bo‘yicha fuqarolarning takliflari va fikrlarini umumlashtirish, o‘rganib chiqish va tahlil qilishda Qonunchilik palatasining mas’ul qo‘mitalariga ko‘maklashish ishlarini davom ettirish tavsiya etilsin.
 3. Qonunchilik palatasining mas’ul qo‘mitalari:
 umumxalq muhokamasi davomida kelib tushgan takliflar va mulohazalarni, Qonunchilik palatasidagi siyosiy partiyalar fraksiyalari va qo‘mitalarning fikrlarini har tomonlama e’tiborga olgan holda Konstitutsiyaviy qonun loyihasini maromiga yetkazsin;
 O‘zbekiston Respublikasi Konstitutsiyasiga o‘zgartish va qo‘shimchalar kiritish yuzasidan takliflarni shakllantirish va tashkiliy chora-tadbirlarni amalga oshirish bo‘yicha Konstitutsiyaviy komissiya bilan birgalikda Konstitutsiyaviy qonun loyihasi bo‘yicha bundan buyon kelib tushadigan takliflarning “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga  muvofiq ko‘rib chiqilishini ta’minlasin;
 Konstitutsiyaviy qonun loyihasini maromiga yetkazish jarayonini ochiqlik va oshkoralik tamoyillari asosida tashkil etish choralarini ko‘rsin;
 maromiga yetkazilgan Konstitutsiyaviy qonun loyihasini Qonunchilik palatasining muhokamasiga kiritsin.
 4. Ushbu Qaror qabul qilingan kundan e’tiboran kuchga kiradi.